Knysna-brande: Miljoene vir herstelwerk; Zuma besoek gebiedKnysna-brande (Foto: Twitter) Die Wes-Kaapse regering het R75 miljoen opsygesit vir die herstel van skade wat deur storms en brande in die provinsie veroorsaak is. Michael Mpofu, woordvoerder van die Wes-Kaapse premier, het in ŉ verklaring gesê die besluit is geneem by ŉ vergadering in Knysna vroeër vandeesweek. “Daar sal ook deurlopend ondersteuning gebied word aan die munisipaliteite wat tans die ergste geraak word deur die droogte,” het Mpofu gesê. Premier Helen Zille het gesê die regering sal saam met die plaaslike owerhede werk om die lewe van inwoners wat alles verloor het te help herbou. “Die R75 miljoen is die eerste stap in daardie rigting en ons sal die situasie deurgaans hersien,” het Zille gesê. Die verklaring het ook melding gemaak van die bydraes wat die privaat sektor gemaak het. Ivan Meyer, LUR vir finansies, het gesê die vier groot banke het bygedra, asook DHL wat al 284 ton se goedere afgelaai het sowel as Pick n Pay, Spur, Clicks, Vodacom, Cell C en talle ander maatskappye. Die provinsie het hom tot die nasionale rampbestuursentrum en die tesourie gewend vir verdere bystand. Die presidensie het intussen aangekondig dat pres. Jacob Zuma Donderdag die gemeenskappe van Knysna en Plettenbergbaai sal besoek. Bongani Ngqulunga, woordvoerder vir die presidensie, het gesê ongekende verwoesting is in die provinsie gesaai. “Vroeër verlede week het die president hulpverlening gestuur na al die gebiede wat geraak is, veral die armer gemeenskappe,” het Ngqulunga gesê. Zuma sal deur ander ministers vergesel word.